EFF dalk strafregtelik vervolg oor Tshwane-chaosDie EFF het by Tshwane House ingevaar, glo om burgemeesterskomiteelede uit hul kantore te boender. (Foto: EFF) Die VF Plus oorweeg strafregtelike klagte teen die EFF nadat dié party vroeër vandag die bedrywighede by Tshwane House, waar die Tshwane-metroraad gesetel is, ontwrig het. Die EFF is ongelukkig oor die stand van sake in die metro en het daarop aangedring dat ŉ nuwe burgemeester verkies word nadat Randall Williams vroeër vandeesweek sy bedanking ingedien het. Ten tyde van die chaos Donderdag is van die burgemeesterskomiteelede rondgepluk en uit hul kantore gejaag. “Die EFF poog om die veelparty-koalisie in die Tshwane-metro, waarvan die VF Plus deel is, te destabiliseer ná die bedanking van Williams,” sê Jaco Mulder, LP en leier van die VF Plus in Gauteng. Volgens Mulder oortree die EFF al hoe meer gereeld die etiese gedragskodes waaraan ŉ geregistreerde politieke party wat by die OVK geregistreer is, moet voldoen. Daarom moet daadwerklike optrede teen hulle geneem word. “Ná die EFF se gewelddadige optrede tydens die onlangse staatsrede, waar die verhoog waarop pres. Cyril Ramaphosa sy toespraak gehou het, bestorm is, asook vandag se gebeure by Tshwane House, lyk dit asof die EFF oor geen ander politieke kapitaal meer beskik nie as om soos ŉ terreurorganisasie op te tree.” Die VF Plus win nou regsadvies in om dalk strafregtelike klagte teen die betrokke lede by die polisie in te dien. “Ons beoog ook om ŉ ondersoek na die jongste voorval by die Gautengse LUR vir plaaslike regering en tradisionele sake aan te vra,” sê hy. Mulder het onderneem dat die uitvoerende gesag en wetstoepassingsagentskappe teen die betrokke raadslede sal optree en daag die EFF-leierskap uit om amptelik standpunt in te neem teen die gedrag van sy lede.